CELEX: 52019PC0461
Language: sk
Date: 2019-09-04
Title: Návrh NARIADENIE RADY o opatreniach týkajúcich sa plnenia a financovania všeobecného rozpočtu Únie v roku 2020 v súvislosti s vystúpením Spojeného kráľovstva z Únie

EURÓPSKA KOMISIA
            V Bruseli4. 9. 2019
            COM(2019) 461 final
            2019/0186(APP)
            Návrh
            NARIADENIE RADY
            o opatreniach týkajúcich sa plnenia a financovania všeobecného rozpočtu Únie v roku 2020 v súvislosti s vystúpením Spojeného kráľovstva z Únie
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               Spojené kráľovstvo sa rozhodlo opustiť Európsku úniu iniciovaním postupu stanoveného v článku 50 Zmluvy o Európskej únii (ďalej len „ZEÚ“). Na základe žiadosti Spojeného kráľovstva Európska rada (článok 50) odsúhlasila 11. apríla 2019
                  1
                ďalšie predĺženie
                  2
                lehoty stanovenej v článku 50 ods. 3 ZEÚ do 31. októbra 2019. Ak Spojené kráľovstvo do 31. októbra 2019 neratifikuje dohodu o vystúpení alebo nepožiada o tretie predĺženie, ktoré si vyžaduje jednomyseľný súhlas Európskej rady (článok 50), lehota stanovená v článku 50 ods. 3 ZEÚ uvedeným dňom uplynie. Od 1. novembra 2019 tak bude Spojené kráľovstvo treťou krajinou bez dohody na zabezpečenie riadeného vystúpenia. Komisia naďalej zastáva názor, že najlepším výsledkom je riadené vystúpenie Spojeného kráľovstva z Únie na základe dohody o vystúpení.
            
            
               V oznámení z 12. júna 2019 o stave príprav krízových opatrení na vystúpenie Spojeného kráľovstva z Európskej únie
                  3
                sa pripomína, že v súlade s prístupom, ktorý Európska rada (článok 50) zdôrazňovala počas celého procesu, musia všetci aktéri pokračovať v príprave na všetky možné scenáre vrátane vystúpenia bez dohody. Komisia podľa neho mala aj naďalej monitorovať politický vývoj a posudzovať, či bude potrebné akékoľvek rozšírenie prijatých opatrení. Týmto návrhom sa do roku 2020 predlžuje platnosť krízového rámca pre rozpočet Únie, ktorý je stanovený v nariadení Rady (EÚ, Euratom) 2019/1197 z 9. júla 2019 o opatreniach týkajúcich sa plnenia a financovania všeobecného rozpočtu Únie v roku 2019 v súvislosti s vystúpením Spojeného kráľovstva z Únie
                  4
               . V návrhu sa stanovujú pravidlá vzťahov medzi Úniou na jednej strane a Spojeným kráľovstvom a jeho prijímateľmi na strane druhej, pokiaľ ide o financovanie a plnenie rozpočtu v roku 2020.
            
            
               Odkedy Spojené kráľovstvo oznámilo svoj úmysel vystúpiť z Únie, Európska únia dôsledne trvala na tom, že Únia a Spojené kráľovstvo musia splniť svoje príslušné záväzky vyplývajúce z celého obdobia členstva Spojeného kráľovstva v Únii. Táto zásada bola pripomenutá v záveroch Európskej rady z 29. apríla 2017 a zohľadnená v úvode k dohode o vystúpení
                  5
               . Neexistenciou dohody o vystúpení k dátumu vystúpenia by nebola táto hlavná zásada nijak dotknutá.
            
            
               V prípade vystúpenia bez dohody by rozpočtové vzťahy medzi Úniou a Spojeným kráľovstvom zostali bez dohodnutej právnej úpravy. Takéto právne vákuum by všetkým prijímateľom zo Spojeného kráľovstva a v niektorých prípadoch aj prijímateľom z iných členských štátov spôsobilo značnú neistotu a ťažkosti pri plnení rozpočtov Únie na roky 2019 a 2020. Tento návrh predstavuje v súlade s celkovým prístupom Komisie krízové opatrenie v reakcii na túto situáciu.
            
            
               Po vystúpení sa na Spojené kráľovstvo nebudú vzťahovať zmluvy ani sekundárne právne predpisy. Spojené kráľovstvo ani subjekty zriadené v Spojenom kráľovstve už nebudú oprávnené na financovanie v rámci programov Únie, pokiaľ právne akty, ktorými sa zriaďujú dotknuté výdavkové programy EÚ, neobsahujú ustanovenia o účasti tretích krajín.
            
            
               Účelom tohto návrhu je predĺžiť do roku 2020 platnosť krízového rámca stanoveného nariadením (EÚ, Euratom) 2019/1197, a predísť tak najzávažnejším narušeniam pre prijímateľov výdavkových programov a iných akcií EÚ v čase vystúpenia a až do konca roka 2020, prípadne tieto ťažkosti aspoň obmedziť na minimum, a to aj vzhľadom na predpoklad, že to uľahčí finančné vyrovnanie medzi Úniou s Spojeným kráľovstvom.
            
            
               Navrhovaný krízový rámec umožňuje zachovať počas roka 2020 oprávnenosť Spojeného kráľovstva a subjektov zo Spojeného kráľovstva na financovanie z Únie na základe právnych záväzkov prijatých pred dátumom vystúpenia alebo medzi dátumom vystúpenia a koncom roka 2019 podľa nariadenia (EÚ, Euratom) 2019/1197. Podmienkou je, aby Spojené kráľovstvo prijalo písomný záväzok, že bude naďalej prispievať na financovanie rozpočtu na rok 2020 za podmienok stanovených v tomto návrhu. Spojené kráľovstvo by malo okrem toho poskytnúť písomný záväzok, že súhlasí s kontrolami a auditmi vzťahujúcimi sa na celé implementačné obdobie programov alebo akcií. Za takýchto okolností budú finančné záujmy Únie chránené.
            
            
               Spojené kráľovstvo a subjekty zo Spojeného kráľovstva, ako aj subjekty z iných členských štátov, ktorých oprávnenosť bude dotknutá vystúpením Spojeného kráľovstva, by mali naďalej prístup k financovaniu Únie za podmienok stanovených v tomto návrhu. Zmiernili by sa tak najzávažnejšie narušenia existujúcich dohôd a rozhodnutí spôsobené vystúpením. Umožnilo by to riadené rozpočtové plnenie právnych záväzkov vo vzťahu k Spojenému kráľovstvu a subjektom zo Spojeného kráľovstva, ktoré boli podpísané alebo prijaté pred dátumom vystúpenia alebo medzi dátumom vystúpenia a koncom roka 2019, podľa nariadenia (EÚ, Euratom) 2019/1197.
            
            
               Okrem toho keďže Spojené kráľovstvo by financovalo svoj podiel v rozpočte na rok 2020 a v súlade s cieľom úplnej implementácie viacročného finančného rámca na roky 2014 – 2020, o ktorom sa rozhodlo v čase, keď bolo Spojené kráľovstvo členom Únie, by sa Spojené kráľovstvo a subjekty zo Spojeného kráľovstva v roku 2020 považovali za oprávnené na účely podmienok všetkých výziev na predkladanie ponúk, výziev na predkladanie návrhov, súťaží alebo akýchkoľvek iných postupov, ktoré môžu viesť k financovaniu z rozpočtu Únie. Netýkalo by sa to prípadov, v ktorých existujú obmedzenia súvisiace s bezpečnosťou, alebo akcií s účasťou Európskej investičnej banky alebo Európskeho investičného fondu. Takéto financovanie zo strany Únie by bolo obmedzené na oprávnené výdavky vynaložené v roku 2020, s výnimkou zmlúv o verejnom obstarávaní podpísaných pred koncom roku 2020 v rámci uplatňovania hlavy VII nariadenia Európskeho parlamentu a Rady (EÚ, Euratom) 2018/1046 (ďalej len „nariadenie o rozpočtových pravidlách“), ktoré sa budú naďalej implementovať v súlade s ich podmienkami, a s výnimkou režimu priamych platieb Spojeného kráľovstva v oblasti poľnohospodárstva pre rok podania žiadosti 2020, ktoré budú z oprávnenosti vylúčené.
            
            
               Navrhovaný krízový rámec by takisto umožnil financovanie akcií, v rámci ktorých sú prijímateľmi členské štáty a subjekty členských štátov, v prípadoch, keď je oprávnenosť podmienená postavením Spojeného kráľovstva ako členského štátu alebo vyplýva z nariadenia (EÚ, Euratom) 2019/1197, za predpokladu, že sa tieto osobitné akcie implementujú na základe právnych záväzkov podpísaných alebo prijatých pred dátumom vystúpenia alebo v roku 2019 podľa nariadenia (EÚ, Euratom) 2019/1197.
            
            
               Oprávnenosť Spojeného kráľovstva a subjektov zo Spojeného kráľovstva by sa začala uplatňovať až po splnení podmienok stanovených v tomto návrhu vrátane podmienky požadujúcej, aby Spojené kráľovstvo uskutočnilo svoju prvú platbu do rozpočtu EÚ na rok 2020. Tento krízový rámec stanovujúci oprávnenosť Spojeného kráľovstva a subjektov zo Spojeného kráľovstva by sa prestal uplatňovať, ak by Spojené kráľovstvo prestalo uhrádzať platby alebo ak by sa zistili závažné nedostatky pri vykonávaní kontrol a auditov.
            
            
               Príspevok Spojeného kráľovstva vychádza z návrhu rozpočtu na rok 2020, ktorý bol predložený 5. júla 2019 pre 28 členských štátov
                  6
               , a upravil by sa tak, aby sa zohľadnila výška platobných rozpočtových prostriedkov v rámci prijatého rozpočtu. Je vhodné, aby žiaden členský štát nebol po prijatí tohto nariadenia z hľadiska svojho príspevku v nevýhodnejšom postavení, než sa stanovuje v navrhnutom rozpočte na rok 2020. S cieľom zabezpečiť priaznivý účinok tohto nariadenia pre všetky členské štáty by sa preto pred zahrnutím uvedeného príspevku do rozpočtu Únie od neho odpočítala osobitná suma. Táto osobitná suma by bola v prospech členských štátov, ktoré by inak boli po prijatí tohto nariadenia znevýhodnené, pričom podrobnosti sa uvedú v osobitných praktických opatreniach, ktorými sa stanoví rozdelenie splatných platieb a ktorými sa Komisia poverí vyplatením uvedenej osobitnej sumy.
            
            
               Týmto návrhom nie je dotknuté rokovanie o dohode so Spojeným kráľovstvom o finančnom vyrovnaní týkajúcom sa všetkých vzájomných záväzkov. Ak sa v roku 2019 alebo v roku 2020 nedosiahne žiadna dohoda, bude situácia z hľadiska vzájomných záväzkov prijatých Úniou a Spojeným kráľovstvom na začiatku roku 2021 rovnaká ako situácia k dátumu vystúpenia. V každom prípade by Únia aj Spojené kráľovstvo museli dodržať svoje príslušné záväzky vyplývajúce z celého obdobia členstva Spojeného kráľovstva v Únii.
            
            
               •Súlad s existujúcimi ustanoveniami v tejto oblasti politiky
            
            
               
                  Cieľom tohto návrhu je minimalizovať negatívny účinok vystúpenia Spojeného kráľovstva na rozpočet Únie a na vykonávanie politík Únie.
               
            
            
               •Súlad s ostatnými politikami Únie
            
         
         
            
               
                  Tento návrh je súčasťou pripravenosti Únie a jej krízového plánu na zmiernenie najzávažnejších narušení vyplývajúcich z vystúpenia Spojeného kráľovstva z Únie bez dohody o vystúpení a je v plnom súlade s mandátom Rady na rokovanie so Spojeným kráľovstvom o jeho vystúpení z Únie.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Článok 352 ZFEÚ a článok 203 Zmluvy o Euratome umožňujú Únii prijať vhodné ustanovenia, ak sa preukáže, že v rámci politík vymedzených v zmluvách je na dosiahnutie niektorého z cieľov uvedených v zmluvách nevyhnutná činnosť Únie a zmluvy na to neposkytujú potrebné právomoci. Toto navrhované nariadenie je opatrením, ktoré upravuje prechodnú fázu po vystúpení členského štátu, pokiaľ ide o financovanie akcií z rozpočtu Únie a ich implementáciu, v situácii, keď sa s dotknutým štátom neuzavrela žiadna dohoda. Takéto opatrenie je potrebné, aby bolo možné plniť rozpočet Únie na rok 2020, ktorý bol navrhnutý 5. júla 2019 pre 28 členských štátov, aby bolo možné prijímať platby od vystupujúceho členského štátu a tiež aby sa stanovilo riešenie pre prebiehajúce akcie financované z rozpočtu Únie v prospech Spojeného kráľovstva a prijímateľov zo Spojeného kráľovstva a pre nové akcie, ktorých implementácia je odôvodnená vzhľadom na príspevok Spojeného kráľovstva do rozpočtu na rok 2020. V zmluvách sa nestanovujú potrebné právomoci, ktoré by Únii umožňovali prijať takéto prechodné opatrenia, a preto je vhodným právnym základom článok 352 ZFEÚ a článok 203 Zmluvy o Euratome.
               
            
            
               •Subsidiarita (v prípade inej ako výlučnej právomoci)
            
            
               
                  Z rozpočtu Únie na rok 2020, ktorý bol navrhnutý 5. júla 2019 pre 28 členských štátov, sa budú financovať akcie a výdavkové programy viacročného finančného rámca na roky 2014 – 2020, ktoré schválil zákonodarca Únie. Ciele navrhovanej činnosti preto možno dosiahnuť len opatrením na úrovni Únie.
               
            
            
               •Proporcionalita
            
            
               
                  Návrh nepresahuje rámec toho, čo je potrebné na dosiahnutie cieľov opatrenia, pretože sa obmedzuje na určenie podmienok pre stanovenie oprávnenosti Spojeného kráľovstva a subjektov zo Spojeného kráľovstva. Je časovo obmedzený.
               
            
            
               •Výber nástroja
            
            
               
                  Vzhľadom na potrebu záväzného aktu, ktorý by bol priamo uplatniteľný, je nariadenie jedinou vhodnou formou aktu.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               •Konzultácie so zainteresovanými stranami
            
            
               
                  Konzultácie so zainteresovanými stranami nebolo možné vykonať vzhľadom na naliehavosť vypracovania návrhu, aby ho mohla Rada po získaní súhlasu Európskeho parlamentu prijať včas s cieľom čo najviac skrátiť obdobie neistoty pre prijímateľov a financovanie rozpočtu na rok 2020.
               
            
            
               •Posúdenie vplyvu
            
            
               
                  Vzhľadom na povahu navrhovaného opatrenia sa v súlade s usmerneniami o lepšej právnej regulácii neuskutočnilo žiadne posúdenie vplyvu. Navrhovaný krízový rámec by prispel k hladkému plneniu rozpočtu na rok 2020 a k prípadnej budúcej dohode so Spojeným kráľovstvom o príslušných záväzkoch vyplývajúcich z celého obdobia členstva Spojeného kráľovstva v Únii.
               
            
            
               4.VPLYV NA ROZPOČET
            
            
               
                  V prípade vystúpenia bez dohody by sa týmto návrhom obnovila oprávnenosť Spojeného kráľovstva a prijímateľov zo Spojeného kráľovstva, pokiaľ by Spojené kráľovstvo prispievalo do rozpočtu na rok 2020. Zároveň by umožnil prijímanie príspevkov Spojeného kráľovstva stanovených v návrhu rozpočtu na rok 2020, ktorý bol predložený 5. júla 2019 pre 28 členských štátov, po ich úprave vykonanej s cieľom zohľadniť výšku platobných rozpočtových prostriedkov v rámci prijatého rozpočtu.
               
               
                  Uplatňovania tohto krízového rámca na rok 2020 by bolo podmienené tým, že Spojené kráľovstvo prijme podmienky krízového rámca na rok 2019 a poskytne písomný záväzok, že súhlasí s potrebnými kontrolami a auditmi.
               
            
            
               2019/0186 (APP)
            
         
         
            
               Návrh
            
            
               NARIADENIE RADY
            
            
               o opatreniach týkajúcich sa plnenia a financovania všeobecného rozpočtu Únie v roku 2020 v súvislosti s vystúpením Spojeného kráľovstva z Únie
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 352,
            
            
               so zreteľom na Zmluvu o založení Európskeho spoločenstva pre atómovú energiu, a najmä na jej článok 203,
            
            
               so zreteľom na návrh Európskej komisie,
            
            
               po postúpení návrhu legislatívneho aktu národným parlamentom,
            
            
               so zreteľom na súhlas Európskeho parlamentu
                  7
               ,
            
            
               konajúc v súlade s mimoriadnym legislatívnym postupom,
            
            
               keďže:
            
            
               (1)Spojené kráľovstvo 29. marca 2017 predložilo oznámenie o svojom úmysle vystúpiť z Únie podľa článku 50 Zmluvy o Európskej únii (ďalej len „Zmluva o EÚ“). Zmluvy sa prestanú uplatňovať na Spojené kráľovstvo odo dňa nadobudnutia platnosti dohody o vystúpení alebo, ak sa tak nestane, dva roky po uvedenom oznámení, t. j. od 30. marca 2019, pokiaľ Európska rada po dohode so Spojeným kráľovstvom jednomyseľne nerozhodne o predĺžení tejto lehoty. Táto lehota bola dvakrát predĺžená, naposledy rozhodnutím Európskej rady (EÚ) 2019/584
                  8
                do 31. októbra 2019. V prípade absencie dohody o vystúpení so Spojeným kráľovstvom a absencie ďalšieho predĺženia lehoty uvedenej v článku 50 ods. 3 Zmluvy o EÚ je potrebné, aby sa finančné vyrovnanie s ohľadom na finančné záväzky vyplývajúce z členstva Spojeného kráľovstva v Únii dohodlo v budúcej medzinárodnej dohode medzi Spojeným kráľovstvom a Úniou.
            
            
               (2)Týmto nariadením nie sú dotknuté príslušné povinnosti Únie a Spojeného kráľovstva vyplývajúce z celého obdobia členstva Spojeného kráľovstva v Únii.
            
            
               (3)Nariadením Rady (EÚ, Euratom) 2019/1197
                  9
                sa stanovujú pravidlá vzťahov medzi Úniou na jednej strane a Spojeným kráľovstvom a jeho prijímateľmi na strane druhej, pokiaľ ide o financovanie a plnenie všeobecného rozpočtu Únie (ďalej len „rozpočet“) v roku 2019. Je potrebné stanoviť pravidlá vzťahov medzi Úniou na jednej strane a Spojeným kráľovstvom a jeho prijímateľmi na strane druhej, pokiaľ ide o financovanie a plnenie rozpočtu v roku 2020.
            
            
               (4)Pokiaľ ide o prijatie opatrení týkajúcich sa plnenia a financovania rozpočtu v roku 2020 v súvislosti s vystúpením Spojeného kráľovstva z Únie bez dohody o vystúpení, v zmluvách sa nestanovujú iné právomoci, než sú právomoci podľa článku 352 Zmluvy o fungovaní Európskej únie (ďalej len „ZFEÚ“) a článku 203 Zmluvy o založení Európskeho spoločenstva pre atómovú energiu.
            
            
               (5)Spojené kráľovstvo a osoby a subjekty usadené v Spojenom kráľovstve sa na základe členstva Spojeného kráľovstva v Únii zúčastňujú na viacerých programoch alebo akciách Únie. K tejto účasti dochádza na základe dohôd so Spojeným kráľovstvom alebo osobami alebo subjektmi usadenými v Spojenom kráľovstve alebo na základe rozhodnutí v prospech Spojeného kráľovstva alebo osôb alebo subjektov usadených v Spojenom kráľovstve, ktoré predstavujú právne záväzky.
            
            
               (6)V prípade mnohých týchto dohôd a rozhodnutí pravidlá upravujúce oprávnenosť vyžadujú, aby bol prijímateľ členským štátom alebo osobou alebo subjektom usadenými v členskom štáte. Oprávnenosť Spojeného kráľovstva alebo osôb alebo subjektov usadených v Spojenom kráľovstve je v takýchto prípadoch spojená so skutočnosťou, že Spojené kráľovstvo je členským štátom. Vystúpenie Spojeného kráľovstva z Únie bez dohody o vystúpení má teda za následok stratu oprávnenosti takýchto príjemcov finančných prostriedkov Únie podľa týchto dohôd a rozhodnutí. To sa však netýka prípadov, keď by sa osoby alebo subjekty usadené v Spojenom kráľovstve zúčastňovali na činnosti podľa príslušných pravidiel Únie platných pre osoby a subjekty usadené v tretej krajine a za podmienok uplatniteľných podľa uvedených pravidiel.
            
            
               (7)V prípade vystúpenia bez dohody o vystúpení by bolo pre Úniu a jej členské štáty, ako aj pre Spojené kráľovstvo a osoby a subjekty usadené v Spojenom kráľovstve, prospešné stanoviť oprávnenosť Spojeného kráľovstva a prijímateľov usadených v Spojenom kráľovstve na prijímanie finančných prostriedkov Únie v roku 2020 a účasť Spojeného kráľovstva na financovaní rozpočtu na rok 2020. Bolo by takisto prospešné, ak by sa právne záväzky podpísané a prijaté pred dátumom vystúpenia alebo v roku 2019 podľa článku 4 nariadenia (EÚ, Euratom) 2019/1197 mohli naďalej vykonávať počas roka 2020.
            
            
               (8)Je preto vhodné stanoviť podmienky, za ktorých by Spojené kráľovstvo a osoby a subjekty usadené v Spojenom kráľovstve mohli byť naďalej v roku 2020 oprávnené, pokiaľ ide o dohody s nimi podpísané a rozhodnutia prijaté v súvislosti s nimi pred dátumom, ktorým sa zmluvy prestanú uplatňovať na Spojené kráľovstvo a v Spojenom kráľovstve (ďalej len „dátum vystúpenia“), alebo v roku 2019 podľa článku 4 nariadenia (EÚ, Euratom) 2019/1197. Podmienky uplatňovania tohto nariadenia sú tieto: i) Spojené kráľovstvo Komisii písomne potvrdí záväzok naďalej platiť príspevok vypočítaný na základe odhadovaných vlastných zdrojov Spojeného kráľovstva uvedených v návrhu rozpočtu na rok 2020, ktorý bol predložený 5. júla 2019, a upravený tak, aby sa zohľadnila celková suma platobných rozpočtových prostriedkov stanovená v prijatom rozpočte na rok 2020; ii) Spojené kráľovstvo uhradí prvú splátku; iii) Spojené kráľovstvo Komisii písomne potvrdí svoj záväzok umožniť v plnej miere vykonávanie auditov a kontrol zo strany Únie v súlade s platnými pravidlami a iv) Komisia prijme rozhodnutie podľa článku 2 ods. 2 nariadenia Rady (EÚ, Euratom) 2019/1197 a neprijme rozhodnutie podľa článku 3 ods. 2 uvedeného nariadenia. Vzhľadom na potrebu istoty je vhodné obmedziť čas na splnenie týchto podmienok. Komisia by mala prijať rozhodnutie o splnení podmienok.
            
            
               (9)Podmienka týkajúca sa príspevku Spojeného kráľovstva by mala vychádzať z návrhu rozpočtu na rok 2020, ktorý bol predložený pre 28 členských štátov, a mala by sa upraviť tak, aby sa zohľadnila celková suma platobných rozpočtových prostriedkov v rámci prijatého rozpočtu. Je vhodné, aby žiaden členský štát nebol po prijatí tohto nariadenia z hľadiska svojho príspevku v nevýhodnejšom postavení, než sa stanovuje v navrhnutom rozpočte na rok 2020. S cieľom zabezpečiť priaznivý účinok tohto nariadenia pre všetky členské štáty je preto vhodné odpočítať zo sumy príspevku Spojeného kráľovstva, ktorý sa zahrnie do všeobecného rozpočtu Únie, osobitnú sumu. Táto osobitná suma by mala byť v prospech členských štátov, ktoré by inak boli po prijatí tohto nariadenia znevýhodnené, pričom podrobnosti sa uvedú v osobitných praktických opatreniach, ktorými sa stanoví rozdelenie splatných platieb a ktorými sa Komisia poverí vyplatením uvedenej osobitnej sumy.
            
         
         
            
               (10)Pokiaľ budú podmienky oprávnenosti Spojeného kráľovstva a osôb a subjektov usadených v Spojenom kráľovstve stanovené v tomto nariadení naďalej splnené, je takisto vhodné stanoviť, aby Spojené kráľovstvo a osoby a subjekty usadené v Spojenom kráľovstve boli v roku 2020 oprávnené na účely podmienok stanovených vo výzvach na predkladanie ponúk, výzvach na predkladanie návrhov, súťažiach alebo akýchkoľvek iných postupoch, ktoré môžu viesť k financovaniu z rozpočtu Únie, s výnimkou osobitných prípadov týkajúcich sa bezpečnosti a ukončenia členstva Spojeného kráľovstva v Európskej investičnej banke, a poskytovať im financovanie zo strany Únie. Takéto financovanie zo strany Únie by sa malo obmedziť na oprávnené výdavky vynaložené v roku 2020, s výnimkou zmlúv o verejnom obstarávaní podpísaných pred koncom roku 2020 v rámci uplatňovania hlavy VII nariadenia Európskeho parlamentu a Rady (EÚ, Euratom) 2018/1046
                  10
                (ďalej len „nariadenie o rozpočtových pravidlách“), ktoré sa budú naďalej implementovať v súlade s ich podmienkami, a s výnimkou režimu priamych platieb Spojeného kráľovstva v oblasti poľnohospodárstva pre rok podania žiadosti 2020, ktoré by sa mali z oprávnenosti vylúčiť. V súlade s nariadením o rozpočtových pravidlách sa vo výzvach na predkladanie ponúk, výzvach na predkladanie návrhov, súťažiach alebo iných postupoch, ako aj v akýkoľvek následných dohodách so Spojeným kráľovstvom alebo s osobami alebo subjektmi usadenými v Spojenom kráľovstve alebo v rozhodnutiach v prospech Spojeného kráľovstva alebo osôb alebo subjektov usadených v Spojenom kráľovstve majú stanoviť podmienky oprávnenosti a podmienky ich pokračovania s odkazom na toto nariadenie.
            
            
               (11)Takisto je vhodné stanoviť, že oprávnenosť Spojeného kráľovstva a osôb a subjektov usadených v Spojenom kráľovstve bude pokračovať pod podmienkou, že Spojené kráľovstvo bude naďalej platiť príspevok na rok 2020 a že sa budú môcť účinne vykonávať kontroly a audity. Ak tieto podmienky nebudú viac splnené, Komisia by mala prijať rozhodnutie, v ktorom sa konštatuje ich nedodržiavanie. V takom prípade by Spojené kráľovstvo a osoby subjekty usadené v Spojenom kráľovstve prestali byť oprávnené na financovanie zo strany Únie.
            
            
               (12)Je takisto vhodné zabezpečiť zachovanie oprávnenosti akcií v roku 2020, v rámci ktorých členské štáty alebo osoby alebo subjekty usadené v členských štátoch prijímajú finančné prostriedky Únie a ktoré sa týkajú Spojeného kráľovstva. Prípadné neakceptovanie kontrol a auditov Spojeným kráľovstvom by však malo predstavovať prvok, ktorý by sa mal zohľadniť na účely správneho finančného riadenia pri posudzovaní vykonávania takýchto akcií.
            
            
               (13)Tieto akcie by sa mali naďalej vykonávať v súlade s príslušnými pravidlami upravujúcimi takéto činnosti vrátane nariadenia o rozpočtových pravidlách. Je preto potrebné, aby sa na účely uplatňovania takýchto pravidiel zaobchádzalo so Spojeným kráľovstvom ako s členským štátom.
            
            
               (14)Keďže ciele tohto nariadenia nie je možné uspokojivo dosiahnuť na úrovni členských štátov, ale možno ich vzhľadom na to, že sa týkajú rozpočtu Únie a programov a akcií vykonávaných Úniou, lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o EÚ. V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie týchto cieľov.
            
            
               (15)S cieľom umožniť obmedzenú flexibilitu by sa mala na Komisiu delegovať právomoc prijímať akty v súlade s článkom 290 ZFEÚ, pokiaľ ide o možné predĺženie lehôt stanovených v článku 2 ods. 1 prvom pododseku písm. a), b) a c) a zmeny rozvrhu platieb. Je osobitne dôležité, aby Komisia počas prípravných prác uskutočnila príslušné konzultácie, a to aj na úrovni expertov, a aby tieto konzultácie vykonala v súlade so zásadami stanovenými v Medziinštitucionálnej dohode z 13. apríla 2016 o lepšej tvorbe práva
                  11
               . Predovšetkým v záujme zaistenia rovnakého zastúpenia pri príprave delegovaných aktov sa všetky dokumenty doručujú Európskemu parlamentu a Rade v rovnakom čase ako expertom z členských štátov a experti Európskeho parlamentu a Rady majú systematicky prístup na zasadnutia expertných skupín Komisie, ktoré sa zaoberajú prípravou delegovaných aktov. Ak si to vyžadujú vážne a naliehavé dôvody v prípade existencie rizika vážneho narušenia plnenia a financovania rozpočtu Únie v roku 2020, delegované akty by mali nadobudnúť účinnosť okamžite a mali by sa uplatňovať, pokiaľ voči nim nevznesie Európsky parlament alebo Rada námietku.
            
            
               (16)Aby sa predišlo najzávažnejším narušeniam pre prijímateľov výdavkových programov a iných akcií EÚ k dátumu vystúpenia Spojeného kráľovstva z Únie, toto nariadenie by malo z dôvodu naliehavosti nadobudnúť účinnosť dňom nasledujúcim po jeho uverejnení v Úradnom vestníku Európskej únie a malo by sa začať uplatňovať odo dňa nasledujúceho po dni, ktorým sa zmluvy prestanú uplatňovať na Spojené kráľovstvo a v Spojenom kráľovstve, pokiaľ do uvedeného dátumu nenadobudne platnosť dohoda o vystúpení uzatvorená so Spojeným kráľovstvom. Keďže sa v tomto nariadení stanovujú opatrenia týkajúce sa plnenia a financovania rozpočtu Únie na rok 2020, malo by sa vzťahovať len na oprávnenosť na rok 2020,
            
            
               PRIJALA TOTO NARIADENIE:
            
            
               Článok 1
                  Predmet úpravy a rozsah pôsobnosti
            
            
               V tomto nariadení sa stanovujú pravidlá plnenia a financovania všeobecného rozpočtu Únie (ďalej len „rozpočet“) v roku 2020 v súvislosti s vystúpením Spojeného kráľovstva z Únie bez dohody o vystúpení a akcií vykonávaných v rámci priameho, nepriameho a zdieľaného riadenia, pri ktorých je oprávnenosť daná členstvom Spojeného kráľovstva v Únii k dátumu, ktorým sa zmluvy prestanú uplatňovať na Spojené kráľovstvo a v Spojenom kráľovstve (ďalej len „dátum vystúpenia“).
            
            
               Toto nariadenie sa uplatňuje bez toho, aby boli dotknuté programy územnej spolupráce, na ktoré sa vzťahuje nariadenie Európskeho parlamentu a Rady (EÚ) 2019/491
                  12
               , a činnosti v oblasti vzdelávacej mobility v rámci programu Erasmus+, na ktoré sa vzťahuje nariadenie Európskeho parlamentu a Rady (EÚ) 2019/499
                  13
               .
            
            
               Článok 2
                  Podmienky oprávnenosti
            
            
               1.Ak Spojené kráľovstvo alebo osoba alebo subjekt usadené v Spojenom kráľovstve prijímajú finančné prostriedky Únie v rámci akcie vykonávanej v rámci priameho, nepriameho alebo zdieľaného riadenia na základe právnych záväzkov podpísaných alebo prijatých pred dátumom vystúpenia alebo v roku 2019 podľa článku 4 nariadenia (EÚ, Euratom) 2019/1197 a oprávnenosť v rámci danej akcie závisí od členstva Spojeného kráľovstva v Únii, zostávajú aj naďalej oprávnené na financovanie zo strany Únie pre oprávnené výdavky vynaložené v roku 2020 po dátume vystúpenia, ak sú splnené tieto podmienky a pokiaľ nenadobudlo účinnosť žiadne rozhodnutie podľa článku 3 ods. 2:
            
            
               a)Spojené kráľovstvo 1. januára 2020 alebo do [7] kalendárnych dní od nadobudnutia účinnosti tohto nariadenia alebo od dátumu jeho uplatňovania, podľa toho, čo nastane neskôr, Komisii písomne potvrdilo, že v súlade s rozvrhom platieb stanoveným v tomto nariadení prispeje v eurách sumou vypočítanou podľa tohto vzorca: UK OR DB2020 + UK GNI key DB2020 x (PA B2020 – PA DB2020);
            
            
               b)Spojené kráľovstvo 20. januára 2020 alebo do [20] kalendárnych dní od nadobudnutia účinnosti tohto nariadenia alebo od dátumu jeho uplatňovania, podľa toho, čo nastane neskôr, uhradilo na účet určený Komisiou prvú platbu, ktorá zodpovedá [3,5] dvanástinám sumy uvedenej v písmene a);
            
            
               c)Spojené kráľovstvo 1. januára 2020 alebo do [7] kalendárnych dní od nadobudnutia účinnosti tohto nariadenia alebo od dátumu jeho uplatňovania, podľa toho, čo nastane neskôr, Komisii písomne potvrdilo záväzok, že bude v súlade s platnými pravidlami naďalej akceptovať vykonávanie kontrol a auditov, ktoré sa vzťahujú na celé obdobie trvania programov a akcií;
            
            
               d)Komisia prijala rozhodnutie podľa článku 2 ods. 2 nariadenia Rady (EÚ, Euratom) 2019/1197 a neprijala rozhodnutie podľa článku 3 ods. 2 nariadenia (EÚ, Euratom) 2019/1197 a
            
            
               e)Komisia prijala rozhodnutie uvedené v odseku 4, ktorým potvrdila, že podmienky uvedené v písmenách a), b) a c) tohto pododseku boli splnené.
            
            
               2.Na účely vzorca uvedeného v odseku 1 písm. a) platí toto:
            
            
               a)„UK OR DB2020“ je suma uvedená v riadku „Spojené kráľovstvo“ a stĺpci „Celkové vlastné zdroje“ tabuľky 7 v časti „A. Úvod a financovanie všeobecného rozpočtu Únie“ príjmovej časti rozpočtu na rok 2020, ktorá je stanovená v návrhu rozpočtu Európskej únie na rozpočtový rok 2020 predloženom 5. júla 2019
                  14
               ;
            
         
         
            
               b) „UK GNI key DB2020“ je suma uvedená v riadku „Spojené kráľovstvo“ a stĺpci „Celkové vlastné zdroje“ tabuľky 7 v časti „A. Úvod a financovanie všeobecného rozpočtu Únie“ príjmovej časti rozpočtu na rok 2020, ktorá je stanovená v návrhu rozpočtu Európskej únie na rozpočtový rok 2020 predloženom 5. júla 2019, vydelená sumou uvedenou v riadku „Súčet“ toho istého stĺpca;
            
            
               c)„PA B2020 – PA DB2020“ je rozdiel medzi sumou uvedenou v riadku „Celkové výdavky“ a stĺpci „Rozpočet 2020“ tabuľky „Výdavky“ v časti „A. Úvod a financovanie všeobecného rozpočtu Únie“ príjmovej časti rozpočtu Európskej únie na rozpočtový rok 2020, ako bol prijatý, a sumou uvedenou v tom istom riadku a tom istom stĺpci tej istej tabuľky v tej istej časti návrhu rozpočtu Európskej únie na rozpočtový rok 2020, ktorý bol predložený 5. júla 2019;
            
            
               d)ak však rozpočet na rok 2020 nie je s konečnou platnosťou prijatý ku dňu nadobudnutia účinnosti tohto nariadenia alebo ku dňu jeho uplatňovania, podľa toho, čo nastane neskôr, „PA B2020 – PA DB2020“ sa rovná nule.
            
            
               3.Suma uvedená v odseku 1 písm. a) sa po odpočítaní sumy prvej platby uvedenej v odseku 1 písm. b) rozdelí na rovnaké splátky. Počet splátok zodpovedá počtu celých mesiacov medzi dátumom prvej platby uvedenej v odseku 1 písm. b) a koncom roka 2020.
            
            
               Suma uvedená v odseku 1 písm. a) sa zahrnie do všeobecného rozpočtu Únie ako ostatné príjmy po odpočítaní osobitnej sumy, ktorou sa má zabezpečiť rozdelenie rozpočtových prostriedkov v súlade so stĺpcom „Celkové vlastné zdroje“ tabuľky uvedenej v odseku 1 písm. a) a s výhradou osobitných praktických opatrení na tento účel.
            
            
               Záväzok uvedený v odseku 1 písm. c) zahŕňa najmä spoluprácu v oblasti ochrany finančných záujmov Únie a akceptovanie práv Komisie, Dvora audítorov a Európskeho úradu pre boj proti podvodom na prístup k údajom a dokumentom súvisiacim s príspevkami Únie a na vykonávanie kontrol a auditov.
            
            
               4.Komisia prijme rozhodnutie o tom, či podmienky stanovené v odseku 1 písm. a), b) a c) boli splnené.
            
            
               5.Komisia je splnomocnená prijímať delegované akty v súlade s článkom 7 týkajúce sa predĺženia lehôt stanovených v odseku 1 písm. a), b) a c) tohto článku.
            
            
               Ak si to vyžadujú vážne a naliehavé dôvody v prípade existencie rizika vážneho narušenia plnenia a financovania rozpočtu Únie v roku 2020, na delegované akty prijaté podľa tohto odseku sa uplatňuje postup stanovený v článku 8.
            
            
               Článok 3 
                  Zachovanie oprávnenosti Spojeného kráľovstva 
                  a osôb a subjektov usadených v Spojenom kráľovstve
            
            
               1.
                     Oprávnenosť Spojeného kráľovstva a osôb a subjektov usadených v Spojenom kráľovstve v súlade s článkom 2 zostáva zachovaná aj v roku 2020, pokiaľ sú splnené tieto podmienky:
            
            
               a)
                     Spojené kráľovstvo po prvej platbe vykonanej v súlade s článkom 2 ods. 1 písm. b) uhradilo na účet, ktorý určila Komisia, v prvý pracovný deň každého mesiaca až do augusta 2020 mesačnú splátku uvedenú v článku 2 ods. 3;
            
            
               b)
                     Spojené kráľovstvo uhradilo na účet, ktorý určila Komisia, v prvý pracovný deň mesiaca september 2020 zostávajúce mesačné splátky uvedené v článku 2 ods. 3, pokiaľ Komisia neoznámi Spojenému kráľovstvu do 31. augusta 2020 iný rozvrh platieb v súvislosti s touto platbou, a
            
            
               c)
                     pri vykonávaní kontrol a auditov uvedených v článku 2 ods. 1 písm. c) neboli zaznamenané žiadne závažné nedostatky.
            
            
               2.
                     Ak jedna alebo viaceré podmienky uvedené v odseku 1 nie sú splnené, Komisia prijme rozhodnutie v tomto zmysle. Toto rozhodnutie sa uverejní v Úradnom vestníku Európskej únie.
            
            
               Odo dňa nadobudnutia účinnosti rozhodnutia uvedeného v prvom pododseku tohto odseku prestanú byť Spojené kráľovstvo a osoby a subjekty usadené v Spojenom kráľovstve oprávnené na základe odseku 1 tohto článku a článkov 2 a 4, akcie prestanú byť oprávnené na základe článku 6 ods. 2 a článok 5 prestane platiť.
            
            
               3.
                     Komisia je splnomocnená prijímať delegované akty v súlade s článkom 7 týkajúce sa odlišného rozvrhu platieb uvedených v odseku 1 písm. a) a b) tohto článku.
            
            
               Ak si to vyžadujú vážne a naliehavé dôvody v prípade existencie rizika vážneho narušenia plnenia a financovania rozpočtu Únie v roku 2020, na delegované akty prijaté podľa tohto odseku sa uplatňuje postup stanovený v článku 8.
            
            
               Článok 4 
                  Účasť na výzvach a oprávnenosť výsledných výdavkov
            
            
               1.
                     Odo dňa nadobudnutia účinnosti rozhodnutia uvedeného v článku 2 ods. 1 písm. e) a pokiaľ nenadobudlo účinnosť žiadne rozhodnutie podľa článku 3 ods. 2, Spojené kráľovstvo alebo osoby a subjekty usadené v Spojenom kráľovstve sú oprávnené v roku 2020 na účely podmienok stanovených v akýchkoľvek výzvach na predkladanie ponúk, výzvach na predkladanie návrhov, súťažiach alebo akýchkoľvek iných postupoch, ktoré môžu viesť k financovaniu z rozpočtu Únie, a to v rovnakom rozsahu ako členské štáty a osoby alebo subjekty usadené v členských štátoch, a sú oprávnené na financovanie zo strany Únie pre oprávnené výdavky vynaložené v roku 2020.
            
         
         
            
               Bez ohľadu na prvý pododsek:
            
            
               a)
                     zmluvy podpísané na základe hlavy VII nariadenia (EÚ, Euratom) 2018/1046 (ďalej len „nariadenie o rozpočtových pravidlách“) do konca roka 2020 sa vykonajú v súlade s ich podmienkami a do dátumu ich skončenia;
            
            
               b)
                     výdavky súvisiace s režimom priamych platieb Spojeného kráľovstva pre rok podania žiadosti 2020 podľa nariadenia Európskeho parlamentu a Rady (EÚ) č. 1307/2013
                  15
                nie sú oprávnené na financovanie zo strany Únie.
            
            
               2.
                     Bez ohľadu na odsek 1, Spojené kráľovstvo ani osoby alebo subjekty usadené v Spojenom kráľovstve nie sú oprávnené podľa nariadenia Európskeho parlamentu a Rady (EÚ) č. 1309/2013
                  16
                zmeneného nariadením XXX v prípade akcií týkajúcich sa pracovníkov ktorí boli prepustení, a samostatne zárobkovo činných osôb, ktoré ukončili činnosť, v dôsledku vystúpenia bez dohody, ani podľa nariadenia Rady (ES) č. 2012/2002
                  17
               , ktorým sa zriaďuje fond solidarity Európskej únie, zmeneného nariadením XXX v prípade akcií týkajúcich sa vážneho finančného zaťaženia členských štátov, ktoré možno priamo pripísať vystúpeniu bez dohody o vystúpení.
            
            
               3.
                     Odsek 1 prvý pododsek sa neuplatňuje:
            
            
               a)
                     ak je z bezpečnostných dôvodov účasť obmedzená na členské štáty a osoby alebo subjekty usadené v členských štátoch;
            
            
               b)
                     na finančné operácie vykonávané v rámci finančných nástrojov riadených priamo alebo nepriamo podľa hlavy X nariadenia o rozpočtových pravidlách alebo finančné operácie zaručené rozpočtom Únie v rámci Európskeho fondu pre strategické investície (EFSI) zriadeného nariadením Európskeho parlamentu a Rady (EÚ) 2015/1017
                  18
                alebo Európskeho fondu pre trvalo udržateľný rozvoj (EFSD) zriadeného nariadením Európskeho parlamentu a Rady (EÚ) 2017/1601
                  19
               .
            
            
               Článok 5 
                  Ďalšie nevyhnutné úpravy
            
            
               Ak sú splnené podmienky stanovené v článku 2 ods. 1, a pokiaľ nenadobudlo účinnosť žiadne rozhodnutie podľa článku 3 ods. 2, na účely uplatňovania akýchkoľvek pravidiel, ktorými sa riadia akcie vykonávané na základe právnych záväzkov uvedených v článku 2 ods. 1, výzvy uvedené v článku 4 a akcie vykonávané na základe právnych záväzkov podpísaných alebo prijatých na základe výziev uvedených v článku 4 a ktoré sú potrebné na uplatnenie článku 2 ods. 1 a článku 4 ods. 1, k Spojenému kráľovstvu sa pristupuje ako k členskému štátu s výhradou ustanovení tohto nariadenia.
            
            
               Spojené kráľovstvo alebo zástupcovia Spojeného kráľovstva však nie sú oprávnení zasadať v žiadnom výbore podieľajúcom sa na riadení podľa pravidiel príslušného základného aktu ani v expertných skupinách alebo iných subjektoch poskytujúcich poradenstvo v súvislosti s programami alebo činnosťami s výnimkou monitorovacích výborov alebo podobných výborov špecifických pre konkrétne operačné, národné alebo podobné programy vykonávané v rámci zdieľaného riadenia.
            
            
               Článok 6 
                  Oprávnenosť akcií týkajúcich sa Spojeného kráľovstva, v rámci ktorých členské štáty alebo osoby alebo subjekty usadené v členských štátoch prijímajú finančné prostriedky Únie
            
            
               1.
                     Akcie vykonávané v rámci priameho, nepriameho a zdieľaného riadenia, pri ktorých členské štáty alebo osoby alebo subjekty usadené v členských štátoch prijímajú finančné prostriedky Únie na základe právnych záväzkov podpísaných alebo prijatých pred dátumom vystúpenia alebo v roku 2019 podľa článku 4 nariadenia (EÚ, Euratom) 2019/1197 a v prípade ktorých je oprávnenosť daná členstvom Spojeného kráľovstva v Únii k dátumu vystúpenia alebo oprávnenosťou na základe článku 4 nariadenia (EÚ, Euratom) 2019/1197, sú od dátumu vystúpenia oprávnené na financovanie zo strany Únie pre oprávnené výdavky vynaložené v roku 2020.
            
            
               2.
                     Akcie, v prípade ktorých je podmienka oprávnenosti týkajúca sa minimálneho počtu účastníkov z rôznych členských štátov v konzorciu splnená k dátumu vystúpenia prostredníctvom člena konzorcia, ktorý je osobou alebo subjektom usadeným v Spojenom kráľovstve, sú oprávnené na financovanie zo strany Únie pre oprávnené výdavky vynaložené v roku 2020, ak sú splnené podmienky článku 2 ods. 1 a pokiaľ nenadobudlo účinnosť žiadne rozhodnutie podľa článku 3 ods. 2
            
            
               3.
                     Nesplnenie podmienky uvedenej v článku 2 ods. 1 písm. c) alebo rozhodnutie Komisie uvedené v článku 3 ods. 2 o nesplnení podmienok uvedených v článku 3 ods. 1 písm. c) zohľadňuje zodpovedný povoľujúci úradník na účely posúdenia možného závažného nedostatku v dodržiavaní hlavných povinností pri vykonávaní právneho záväzku uvedeného v odseku 1 tohto článku.
            
            
               Článok 7 
                  Vykonávanie delegovania právomoci
            
            
               1.
                     Komisii sa udeľuje právomoc prijímať delegované akty za podmienok stanovených v tomto článku.
            
            
               2.
                     Právomoc prijímať delegované akty uvedené v článkoch 2 a 3 sa Komisii udeľuje na dobu neurčitú odo dňa dátumu nadobudnutia účinnosti tohto nariadenia.
            
            
               3.
                     Delegovanie právomoci uvedené v článkoch 2 a 3 môže Európsky parlament alebo Rada kedykoľvek odvolať. Rozhodnutím o odvolaní sa ukončuje delegovanie právomoci, ktoré sa v ňom uvádza. Rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie alebo k neskoršiemu dátumu, ktorý je v ňom určený. Nie je ním dotknutá platnosť delegovaných aktov, ktoré už nadobudli účinnosť.
            
            
               4.
                     Komisia pred prijatím delegovaného aktu konzultuje s expertmi určenými jednotlivými členskými štátmi v súlade so zásadami stanovenými v Medziinštitucionálnej dohode z 13. apríla 2016 o lepšej tvorbe práva.
            
            
               5.
                     Komisia oznamuje delegovaný akt hneď po jeho prijatí súčasne Európskemu parlamentu a Rade.
            
         
         
            
               6.
                     Delegovaný akt prijatý podľa článkov 2 a 3 nadobudne účinnosť, len ak Európsky parlament alebo Rada voči nemu nevzniesli námietku v lehote jedného mesiaca odo dňa oznámenia uvedeného aktu Európskemu parlamentu a Rade alebo ak pred uplynutím uvedenej lehoty Európsky parlament a Rada informovali Komisiu o svojom rozhodnutí nevzniesť námietku. Na podnet Európskeho parlamentu alebo Rady sa táto lehota predĺži o jeden mesiac.
            
            
               Článok 8 
                  Postup pre naliehavé prípady
            
            
               1.
                     Delegované akty prijaté podľa tohto článku nadobúdajú účinnosť okamžite a uplatňujú sa, pokiaľ voči nim nie je v súlade s odsekom 2 vznesená námietka. V oznámení delegovaného aktu Európskemu parlamentu a Rade sa uvedú dôvody použitia postupu pre naliehavé prípady.
            
            
               2.
                     Európsky parlament alebo Rada môžu vzniesť voči delegovanému aktu námietku v súlade s postupom uvedeným v článku 7 ods. 6. V takom prípade Komisia bez odkladu po oznámení rozhodnutia Európskeho parlamentu alebo Rady vzniesť námietku akt zruší.
            
            
               Článok 9
                  Prechodné ustanovenie
            
            
               Odchylne od článku 4 ods. 1 druhého pododseku písm. b) nariadenia (EÚ, Euratom) 2019/1197, výdavky súvisiace s režimom priamych platieb Spojeného kráľovstva pre rok podania žiadosti 2019 podľa nariadeniu (EÚ) č. 1307/2013 sú oprávnené na financovanie zo strany Únie po tom, ako Komisia prijme rozhodnutie uvedené v článku 2 ods. 4 tohto nariadenia, ak neprijme rozhodnutie uvedené v článku 3 ods. 2 tohto nariadenia.
            
            
               Článok 10 
                  Nadobudnutie účinnosti a uplatňovanie
            
            
               Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
               Uplatňuje sa odo dňa nasledujúceho po dni, ktorým sa zmluvy prestanú uplatňovať na Spojené kráľovstvo a v Spojenom kráľovstve podľa článku 50 ods. 3 Zmluvy o EÚ.
            
            
               Toto nariadenie sa však neuplatňuje, ak do dátumu uvedeného v druhom odseku tohto článku nadobudne platnosť dohoda o vystúpení uzavretá so Spojeným kráľovstvom v súlade s článkom 50 ods. 2 Zmluvy o EÚ.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Rozhodnutie Európskej rady (EÚ) 2019/584, Ú. v. EÚ L 101, 11.4.2019, s. 1. 
               
               
                  
                     (2)
                  
                        Európska rada na základe žiadosti Spojeného kráľovstva rozhodla o prvom predĺžení 22. marca 2019 [rozhodnutie Európskej rady (EÚ) 2019/476, Ú. v. EÚ L 80I, 22.3.2019, s. 1].
               
               
                  
                     (3)
                  
                        COM/2019/276 final.
               
               
                  
                     (4)
                  
                        Ú. v. EÚ L 189, 15.7.2019, s. 1.
               
               
                  
                     (5)
                  
                        Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ C 144I, 25.4.2019, s. 1).
               
               
                  
                     (6)
                  
                        COM/2019/400 final z 5.7.2019.
               
               
                  
                     (7)
                  
                        Súhlas z […].
               
               
                  
                     (8)
                  
                        Rozhodnutie Európskej rady (EÚ) 2019/584 prijaté po dohode so Spojeným kráľovstvom z 11. apríla 2019, ktorým sa predlžuje lehota podľa článku 50 ods. 3 Zmluvy o EÚ (Ú. v. EÚ L 101, 11.4.2019, s. 1).
               
               
                  
                     (9)
                  
                        Nariadenie Rady (EÚ, Euratom) 2019/1197 z 9. júla 2019 o opatreniach týkajúcich sa plnenia a financovania všeobecného rozpočtu Únie v roku 2019 v súvislosti s vystúpením Spojeného kráľovstva z Únie (Ú. v. EÚ L 189, 15.7.2019, s. 1). 
               
               
                  
                     (10)
                  
                        Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 30.7.2018, s. 1).
               
               
                  
                     (11)
                  
                        Ú. v. EÚ L 123, 12.5.2016, s. 1.
               
               
                  
                     (12)
                  
                        Nariadenie Európskeho parlamentu a Rady (EÚ) 2019/491 z 25. marca 2019 s cieľom umožniť pokračovanie programov územnej spolupráce PEACE IV (Írsko – Spojené kráľovstvo) a Spojené kráľovstvo – Írsko (Írsko – Severné Írsko – Škótsko) v súvislosti s vystúpením Spojeného kráľovstva z Únie (Ú. v. EÚ L 85I, 27.3.2019, s. 1).
               
               
                  
                     (13)
                  
                        Nariadenie Európskeho parlamentu a Rady (EÚ) 2019/499 z 25. marca 2019, ktorým sa stanovujú ustanovenia týkajúce sa pokračovania v prebiehajúcich činnostiach vzdelávacej mobility v rámci programu Erasmus+ zriadeného nariadením (EÚ) č. 1288/2013 v kontexte vystúpenia Spojeného kráľovstva z Únie (Ú. v. EÚ L 85I, 27.3.2019, s. 32).
               
               
                  
                     (14)
                  
                        COM(2019) 400 final z 5. júla 2019.
               
               
                  
                     (15)
                  
                        Nariadenie Európskeho parlamentu a Rady (EÚ) č. 1307/2013 zo 17. decembra 2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenie Rady (ES) č. 73/2009 (Ú. v. EÚ L 347, 20.12.2013, s. 608).
               
               
                  
                     (16)
                  
                        Nariadenie Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014–2020) a o zrušení nariadenia (ES) č. 1927/2006 (Ú. v. EÚ L 347, 20.12.2013, s. 855).
               
               
                  
                     (17)
                  
                        Nariadenie Rady (ES) č. 2012/2002 z 11. novembra 2002, ktorým sa zriaďuje Fond solidarity Európskej únie (Ú. v. ES L 311, 14.11.2002, s. 3).
               
               
                  
                     (18)
                  
                        Nariadenie Európskeho parlamentu a Rady (EÚ) 2015/1017 z 25. júna 2015 o Európskom fonde pre strategické investície, Európskom centre investičného poradenstva a Európskom portáli investičných projektov a o zmene nariadení (EÚ) č. 1291/2013 a (EÚ) č. 1316/2013 – Európsky fond pre strategické investície (Ú. v. EÚ L 169, 1.7.2015, s. 1).
               
               
                  
                     (19)
                  
                        Nariadenie Európskeho parlamentu a Rady (EÚ) 2017/1601 z 26. septembra 2017 o zriadení Európskeho fondu pre udržateľný rozvoj (EFSD), záruky EFSD a záručného fondu EFSD (Ú. v. EÚ L 249, 27.9.2017, s. 1).